**VNÚTORNÁ SMERNICA**

**o stravovaní v školskej jedálni**

|  |  |
| --- | --- |
| Číslo: | IP – 002/2019 |
| Vypracoval : | Eva Môťovská |
| Schválil : | Mgr. Katarína Valocková |
| Smernica nadobúda účinnosť odo dňa: | 1.9.2019 |
| Platnosť smernice | Do vydania novej smernice alebo jej doplnkov |
| Prílohy | Príloha č.1, prihlášky na stravovanie |
| Zmeny v smernici sa uskutočňujú formou číslovaných písomných dodatkov, ktoré tvoria súčasť tejto smernice. | |

**Riaditeľstvo Základnej školy v Kriváni v zastúpení riaditeľkou školy Mgr. Katarínou Valockovou,** v súlade s §140 zákona NR SR č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov a v zmysle všeobecne záväzného nariadenia Obce Kriváň č.2/2019, schváleného obecným zastupiteľstvom obce Kriváň uznesením č.5/8-A1, zo dňa 6.6.2019 o určení výšky príspevkov v školách a školských zariadeniach v Obci Kriváň vydáva

**Čl. 1**

**Úvodné ustanovenie**

1) Smernica ustanovuje podrobnosti týkajúce sa stravovania v Školskej jedálni pri Základnej škole, Kriváň č. 435 ( ďalej len ŠJ).

2) Smernica určuje spôsob a výšku dotácie na podporu výchovy k stravovacím návykom žiaka, výšku čiastočných úhrad nákladov zákonných zástupcov žiaka, spôsob prihlasovania a odhlasovania stravy, výdaja stravy a ostatné podmienky spojené so stravovaním v ŠJ pre všetky vekové kategórie.

## **Čl. 2**

## **Spôsob a forma stravovania**

1) Školská jedáleň poskytuje svoje služby žiakom a zamestnancom školy. So súhlasom zriaďovateľa a príslušného regionálneho úradu verejného zdravotníctva sa môžu v ŠJ stravovať aj iné fyzické osoby.

2) Školská jedáleň je počas školského roka v prevádzke od 01.septembra do 30. júna a po splnení osobitných podmienok1 môže poskytovať svoje služby aj počas školských prázdnin.

3) Podľa zákona č. 245/2008 Z.z. (školský zákon) § 140, školská jedáleň pripravuje a poskytuje jedlá a nápoje podľa materiálno-spotrebných noriem a receptúr pre školské stravovanie vydaných ministerstvom školstva, odporúčaných výživových dávok, zásad na zostavovanie jedálnych lístkov a finančných podmienok na nákup potravín. Jedlá a nápoje pre stravníkov sú pripravované podľa vekových kategórií stravníkov.

## **Čl. 3**

## **Podpora výchovy k stravovacím návykom žiakov v základnej škole**

1) V zmysle zákona č. 378/2018 Z.z., ktorým sa mení a dopĺňa zákona č.544/2010 Z.z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov a ktorým sa dopĺňa zákon č. 245/2008 Z.z. o výchove a vzdelávaní s účinnosťou od 01.09.2019 je umožnené poskytovanie dotácie na podporu výchovy k stravovacím návykom dieťaťa (ďalej len dotácie na stravovanie) pre všetkých žiakov základnej škole.

2) V zmysle čl. 3, bod 1 žiak má nárok na stravu za poplatok znížený o sumu 1,20 € na l

obed iba v prípade, ak sa zúčastní v ten deň vyučovania a odoberie stravu.

3) Dotáciu na stravovanie poskytuje škole zriaďovateľ školy Obec Kriváň na základe žiadosti.

4) Pokiaľ si zdravotný stav žiaka na základe posúdenia lekára vyžaduje osobitné stravovanie, ktoré v školskej jedálni nie je možné zabezpečiť, zriaďovateľ vyplatí poskytnutú dotáciu na stravovanie zákonnému zástupcovi žiaka na jeho účet v banke za podmienok určených v tejto internej smernici.

5) Dotácia na školské desiaty sa neposkytuje.

## **Čl. 4**

## **Stravníci**

1) Stravníkom v školskej jedálni sa stáva žiak na základe podania prihlášky (zápisný lístok) na odber stravy, ktorú podáva zákonný zástupca.

2) Z dôvodu zmeny podmienok na čiastočnú úhradu nákladov za stravovanie od 01.09.2019 prihlášku podávajú zákonní zástupcovia aj tých žiakov, ktorí sa v ŠJ stravovali v minulom období.

3) Stravníkmi sú tiež zamestnanci školy, prihlásení na odber stravy, ktorí sa stravujú v školskej jedálni. Uhrádzajú poplatok za stravu podľa VZN obce Kriváň č. 2/2019 o určení výšky príspevkov v školách a školských zariadeniach.[[1]](#footnote-1)

4) Stravu zo ŠJ odoberajú aj cudzí stravníci a dôchodcovia – bývalí školskí zamestnanci a uhrádzajú poplatok za stravu podľa VZN č. 2/2019 o určení výšky príspevkov v školách a školských zariadeniach, ktorých zriaďovateľom je Obec Kriváň.

## **Čl. 5**

## **Čiastočné úhrady nákladov zákonných zástupcov žiakov v ŠJ**

1) Stravovanie žiakov v ŠJ sa poskytuje za čiastočnú úhradu nákladov, ktoré uhrádza zákonný zástupca žiaka . Náklady na stravovanie boli určené výškou nákladov na nákup potravín podľa vekových kategórií stravníkov a čiastočného príspevku na režijné náklady na výrobu 1 jedla, znížené o dotáciu, ktorú dostáva škola v zmysle osobitného predpisu. ²

## **Čl. 6**

## **Odhlasovanie stravníka zo stravy**

1) Za odhlásenie žiaka zo stravy zodpovedá jeho zákonný zástupca.

2) V prípade neodhlásenia zo stravy a neodobratej stravy zákonný zástupca uhrádza plnú výšku príspevku na stravovanie (cenu obeda) podľa kategórií stravníka.

3) Stravník a jeho zákonný zástupca ako i cudzí dospelý stravník si môže v priebehu mesiaca stravu odhlasovať:

a) on-line na web stránke školy – najneskôr do 8,00 hod. denne,

b) telefonicky na tel. č. : 045 5469 199 najneskôr do 8.00 hod. v daný deň,

c) osobne v ŠJ pri ZŠ Kriváň č. 435 najneskôr do 8.00 hod. v daný deň,

## **Čl. 7**

## **Platby za stravovanie**

1) Stravné poplatky sa uhrádzajú do 20.-teho dňa v mesiaci formou:

a) platbou poštovou poukážkou,

b) trvalého príkazu z účtu,

c) platbou internetbankingom.

2) Účet ŠJ je vedený v OTP Banke Detva

Číslo účtu : IBAN: SK 40 5200 0000 0000 0736 6195

## **Čl. 8**

## **Výška stravného**

1) Výška stravného je stanovená v súlade s platnými finančnými pásmami na nákup potravín pre jednotlivé kategórie stravníkov spolu s čiastočnou úhradou režijných nákladov stanovenou na základe VZN Obce Kriváň.

2) Výška stravného pre žiakov je zohľadnená o dotáciu podľa zákona č. 378/2018 Z.z. , ktorým sa mení a dopĺňa Zákon č. 544/2010 Z.z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov.

3) Výška a spôsob úhrady stravných poplatkov je zverejnená i na webovom sídle školy.

4) Stravné poplatky platné od 1.9.2019 tvoria prílohu tejto smernice.

### **Čl.9**

### **Výdaj stravy**

1) Výdaj stravy – obedov pre stravníkov sa realizuje v čase od 11.10 do 13,50 hodiny.

2) Výdaj obedov pre žiakov v ŠJ sa uskutočňuje podľa rozvrhu vyučovania v súlade so školským poriadkom školy.

3) Výdaj obedov pre zamestnancov sa uskutočňuje v súlade s pracovným poriadkom školy.

4) V ŠJ sa stravujú cudzí stravníci, ktorí obed odoberajú do obedára v čase od 11.10 do 11.30 hod.

5) Výdaj školských desiat je realizovaný nasledovne : I. stupeň po 2 vyučovacej hodine II. stupeň po 3 vyučovacej hodine

6) Evidencia výdaja stravy je realizovaná výdajným terminálom pri výdajnom okienku dochádzkovými čipmi, ktoré sú určené aj na výdaj stravy.

## **Čl.10**

## **Nárok na stravovanie zamestnancov**

1) Zamestnávateľ zabezpečuje stravovanie svojich zamestnancov podľa zákona č. 311/2011 Z.z. – priamo na pracovisku t. j. v školskej jedálni.

2) Zamestnávateľ zabezpečuje stravu a prispieva na stravu zamestnancom , ktorí sú u neho v pracovnom pomere na základe pracovnej zmluvy.

## **Čl.11**

## **Preplatky na stravu**

l) Preplatky za neodobratú stravu zamestnancom a cudzím stravníkom sú automaticky odpočítavané 1 mesiac dozadu z výšky stravného na ďalší mesiac a vedené na konte stravníka

2) Na konci školského roka sa preplatok prevedie na nasledujúci školský rok. Žiakom,

ktorí končia základnú školu alebo stravníkom, ktorí stravné platia formou trvalého

príkazu, sa preplatok vráti bezhotovostnou formou.

## **Čl. 12**

## **Osobitné stravovanie**

1) Osobitné stravovanie je určené pre deti vyžadujúce v oblasti výživy osobitnú pozornosť s dosahom na zdravotný stav dieťaťa.

2) V prípade, že žiak má na základe odborného lekárskeho potvrdenia diétne stravovanie, ktoré upravuje § 140 ods.5 školského zákona č. 245/2008 Z.z. o výchove a vzdelávaní (školský zákon), zriaďovateľ vyplatí štátnu dotáciu na podporu výchovy k stravovacím návykom vo výške 1,20/deň zákonnému zástupcovi na jeho účet v banke.

3) K poukázaniu príspevku sú potrebné náležitosti:

a) žiadosť zákonného zástupcu,

b) lekárske potvrdenie s diagnózou a špecifikáciou problému,

c) potvrdenie ZŠ, že neodoberá stravu pripravovanú v ŠJ,

4) Spôsobom osobitného stravovania je aj donáška vlastnej stravy z domu rodičov. Je možné ju zabezpečiť na základe písomnej žiadosti, súhlase riaditeľky školy a po dohovore s vedúcou ŠJ. V tomto prípade za kvalitu zodpovedá rodič dieťaťa.

## **Čl. 13**

## **Všeobecné ustanovenia**

1) So smernicou o stravovaní v ŠJ sú povinní oboznámiť sa všetci stravníci a zákonní zástupcovia žiakov.

2) Smernica o stravovaní sa nachádza na webovej stránke školy, v školskej jedálni a na sekretariáte riaditeľstva.

3) Pri spracovaní osobných údajov sa postupuje v zmysle Zákona č. 18/2018 Z.z. o ochrane osobných údajov a o zmene a doplnení niektorých zákonov.

V Kriváni dňa 23.08.2019

Mgr. Katarína Valocková

riaditeľka školy

Príloha č. l k smernici o stravovaní

|  |  |  |  |  |  |
| --- | --- | --- | --- | --- | --- |
| Základná škola  Stravníci od 6 do 11 rokov  I.stupeň | Hodnota potravín  na l jedlo  (2.pásmo)  v € | Čiastočný  príspevok na  režijné náklady  v € | Hodnota  stravnej  jednotky | Dotácia ŠR na 1  jedlo  v € | Úhrada  rodiča  V € |
| OBED | 1,15 | 0,25 | 1,40 | 1,20 | 0,20 |
| DESIATA | 0,49 | 0,06 | 0,55 | 0 | 0,55 |

|  |  |  |  |  |  |
| --- | --- | --- | --- | --- | --- |
| Základná škola  stravníci od  11 do 15 rokov  II. stupeň | Hodnota potravín  na l jedlo  (2.pásmo)  v € | Čiastočný  príspevok na  režijné náklady  v € | Hodnota  stravnej  jednotky | Dotácia  ŠR na 1  jedlo  v € | Úhrada  rodiča  V € |
| OBED | 1,23 | 0,25 | 1,48 | 1,20 | 0,28 |
| DESIATA | 0,53 | 0,06 | 0,59 | 0 | 0,59 |

|  |  |  |  |  |
| --- | --- | --- | --- | --- |
| Základná škola  Stravníci  dospelí  Cudzí stravníci | Hodnota potravín  na l jedlo  (2.pásmo)  v € | Režijný náklad na výrobu l obeda  v € | Hodnota obeda  stravnej  jednotky  v € | Hodnota obeda  hradená cudzím  stravníkom  v € |
| OBED | 1,33 | 1,33 | 2,66 | 2,66 |

|  |  |  |  |  |
| --- | --- | --- | --- | --- |
| Základná škola  Stravníci  Dospelí- dôch.  Bývalí zamestn.  školy | Hodnota potravín  na l jedlo  (2.pásmo)  v € | Režijný náklad na výrobu l obeda  v € | Hodnota obeda  stravnej  jednotky  v € | Hodnota obeda  hradená cudzím  stravníkom  v € |
| OBED | 1,33 | 0,37 | 1,70 | 1,70 |

|  |  |  |  |  |  |
| --- | --- | --- | --- | --- | --- |
| Základná škola  Dospelí strav.  Zamestnanci  školy | Hodnota potravín  na l jedlo  (2.pásmo)  v € | Režijný náklad na výrobu l obeda | Hodnota  stravnej  jednotky | Úhrada  zamestnávateľa  Z + SF | Úhrada  zamestnanca  v € |
| OBED | 1,33 | 1,33 | 2,66 | 1,46 +0,25 | 0,95 |

1. § 140 ods.2 Zákona č. 245/2008 Z.z. o výchove a vzdelávaní (školský zákon) a o zmení a doplnení niektorých zákonov v znení neskorších predpisov

   ² Zákon č, 544/2010 Z.z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov [↑](#footnote-ref-1)